
PËR SHPËRBILIMIN E CILËSISË SË VEPRIMTARISË SPORTIVE PËR SPORTISTËT, TRAJNERËT E GJYQTARËT DHE SHPËRBLIME TË TJERA PËR VEPRIMTARITË SPORTIVE

Me propozimin e Ministrisë së Kulturës, të Rinisë dhe Sporteve, Këshilli i Ministrave

V E N D O S I:

1. Të shpërblehet cilësia e veprimtarisë sportive për sportistët, trajnerët e gjyqtarët, si dhe të jepen shpërblime të tjera për kontributin e angazhimet në veprimtaritë sportive.
2. Mënyra e shpërblimit dhe fondet financiare për realizimin e këtyre shpenzimeve do të caktohen në varësi nga specifikat, profilet dhe nivelet sportive.
3. Mënyra e shpërblimit të jetë:
a) Sipas kontratës së lidhur, duke u mbështetur në fondet financiare që krijohen për këtë qëllim.
b) Sipas tarifave të përcaktuara në lidhjet 1,2,3,4,5 e 6 që i bashkëngjiten këtij vendimi.
c) Sipas tarifave të shpërblimit të organizatave ndërkombëtare për arbitrat vendas e të huaj, kur gjykojnë ndeshje ndërkombëtare.
Shpërblimi për fituesit në veprimtaritë e të rinjve të jetë 50 për qind e vlerës së shpërblimit të të rriturve, kurse për moshat më të reja shpërblimi të jetë 25 për qind të vlerës së të rriturve.
Pagesat e kryera sipas sistemit tarifor të indeksohen në raport me rritjen e pagave nga data e hyrjes në fuqi të këtij vendimi.
Në raste të veçanta, kur lind nevoja për shpërblimin e zërave të ngjashme që nuk i përmban sistemi tarifor, ky shpërblim do të caktohet nga Ministria e Kulturës, Rinisë dhe Sporteve në bashkëpunim me Ministrinë e Financave.
3. Fondet financiare të krijohen:
a) Nga fondet e miratuara nga buxheti i shtetit.
b) Nga të ardhurat e veprimtarisë e të shërbimeve që ofrohen për këtë, sipas dispozitave të veçanta.
c) Nga të ardhurat prej 90 për qind nga fondi i siguruar nga shitja e biletave.
ç) Nga fondet financiare të akumuluara prej kontributit të fondacioneve e sponsorëve të ndryshëm dhe llogaritë sportive.
4. Ngarkohet Ministria e Kulturës, Rinisë dhe Sporteve të nxjerrë udhëzimin në zbatim të këtij vendimi.
5. Vendimi i Këshillit të Ministrave nr.207, datë 1.8.1990 “Për dhënien e shpërblimeve e të stimujve materialë në sektorin e fizkulturës dhe të sporteve”, shfuqizohet.
Ky vendim hyn në fuqi menjëherë.

KRYETARI I KËSHILLIT TË MINISTRAVE

